Txintxurrumearko arroila

Txintxurrumear Nafarroa Garaiko Pirinioaurreko arroila da, Urrobi ibaiak zeharkatutakoa, Nagore eta Orbaitz herrien artean dagoena. 1,50 kilometroko luzera eta 0,60 kilometro koadroko azalera ditu. Zatirik sakonenetan, 287 metroko aldea dago ibaiaren mailaren (gaur egun Itoizko urtegiaren pean) eta gailurrik altuenen artean; azpimarratzekoak dira eskuinaldeko Zaziain eta ezkerraldeko Txintxurrenea mendiak.

Natura 2000 sarearen barnean dago, natura erreserba gisa.

 Ezaugarriak 
Mendi-zintzur txiki bat da, Urrobi ibaiak osatua, Pirinio aurreko mendilerro bat zeharkatzean, eta agerian uzten du antiklinal baten egitura. Erreserbaren kanpoko mugak amildegi harritsuen kanpoko ertzek markatzen dituzte, eta haien erlaitzetan eta arrakaletan hegazti espezie harkaiztar batzuek egiten dute habia, hala nola, sai zuriak, belatz handiak, arrano beltzak, sai arreak eta belatxinga mokogorriak.

Arroilaren barnean artadia (Spiraeo-Quercetum rotundifoliae subas. arbutetosum unedi) da baso nagusia. Lurzorua hezeagoa den tokietan astigar arrunta eta eihar italiarra agertzen dira, eta zintzurraren hegaletan, han eta hemen, pagoak (Fagus sylvatica), erkametzak (Quercus faginea) eta pinu gorriak (Pinus sylvestris). Zuhaixketan ezpela (Buxus sempevirens), gurbitza (Arbutus unedo), gogortxua (Viburnum tinus), iparraldeko elorri zuria (Crataegus monogyna) eta zuhandorra (Cornus sanguinea) dira ugarienak.

Lurraldea babesteko eta erabiltzeko eskualdeetako hirigintza-arauei buruzko apirilaren 10eko 6/1987 Foru Legeak erreserba natural izendatu zuen. Artxugako mendilerroa, Zarikieta eta Aretako mendiak izeneko Kontserbazio bereziko eremuaren barnean dago 2017tik.

 Erreferentziak 

 Kanpo estekak 

Kategoria:Euskal Herriko arroilak
Kategoria:Artzibarko geografia
Kategoria:Longidako geografia
Kategoria:Euskal Herriko natura eremuak
Kategoria:Natura 2000 Euskal Herrian